Document ID: 32007R0869

KOMISSION ASETUS (EY) N:o 869/2007,
annettu 23 päivänä heinäkuuta 2007,
tietyissä naudanliha-alan tuontitariffikiintiöissä myönnettäviin tuontioikeuksiin liittyvien vakuuksien vapauttamisesta Bulgarian ja Romanian Euroopan unioniin liittymisen vuoksi
EUROOPAN YHTEISÖJEN KOMISSIO, joka
ottaa huomioon Bulgarian ja Romanian liittymissopimuksen,
ottaa huomioon Bulgarian ja Romanian liittymisasiakirjan ja erityisesti sen 41 artiklan,
sekä katsoo seuraavaa:
(1)
Tiettyjen elävien nautaeläinten yhteisöön tapahtuvaan tuontiin neuvoston päätöksessä 2003/286/EY säädetyn eräiden Bulgariasta peräisin olevien elävien nautaeläinten tariffikiintiön soveltamista koskevista yksityiskohtaisista säännöistä 28 päivänä heinäkuuta 2005 annetussa komission asetuksessa (EY) N:o 1217/2005 (1) ja neuvoston päätöksessä 2003/18/EY säädetyn eräiden Romaniasta peräisin olevien elävien nautaeläinten tariffikiintiön soveltamista koskevista yksityiskohtaisista säännöistä 29 päivänä heinäkuuta 2005 annetussa komission asetuksessa (EY) N:o 1241/2005 (2) Bulgarialle ja Romanialle avatuissa monivuotisissa tuontitariffikiintiöissä sovellettiin tuontitodistusten avulla hallinnoitujen tuontioikeuksien myöntämisjärjestelmää 31 päivään joulukuuta 2006 asti. Kyseisiä tuontitodistuksia ei 1 päivästä tammikuuta 2007 enää voitu käyttää tällaisessa kaupassa.
(2)
Tiettyjä heinäkuussa 2006 myönnettyjä ja normaalisti 30 päivään kesäkuuta 2007 asti voimassa olevia tuontioikeuksia ei ole käytetty lainkaan tai ne on käytetty ainoastaan osittain. Kyseisiin tuontioikeuksiin liittyvien sitoumusten laiminlyömisen tulisi johtaa asetetun vakuuden pidättämiseen. Koska näitä sitoumuksia ei Bulgarian ja Romanian liittymisen jälkeen enää voida täyttää, on tarpeen vahvistaa kyseisten kahden maan liittymispäivästä alkaen sovellettava toimenpide, jolla vapautetaan kyseisissä tuontitariffikiintiöissä myönnettyihin tuontioikeuksiin liittyvät vakuudet.
(3)
Tässä asetuksessa säädetyt toimenpiteet ovat naudanlihan hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
1. Asetuksen (EY) N:o 1217/2005 5 artiklan 1 kohdan ja asetuksen (EY) N:o 1241/2005 5 artiklan 1 kohdan mukaisesti asetetut tuontioikeuksiin liittyvät vakuudet vapautetaan asianomaisten pyynnöstä seuraavin edellytyksin:
a)
asianomainen on hakenut ja saanut tuontioikeuksia kiintiössä, josta säädetään
i)
asetuksen (EY) N:o 1217/2005 1 artiklassa, tai
ii)
asetuksen (EY) N:o 1241/2005 1 artiklassa;
b)
tuontioikeudet on käytetty ainoastaan osittain tai niitä ei ole käytetty lainkaan 1 päivään tammikuuta 2007 mennessä.
2. Edellä 1 kohdassa tarkoitetut vakuudet vapautetaan suhteessa 1 päivänä tammikuuta 2007 käyttämättömiin tuontioikeuksiin.
2 artikla
Tämä asetus tulee voimaan päivänä, jona se julkaistaan Euroopan unionin virallisessa lehdessä.
Sitä sovelletaan 1 päivästä tammikuuta 2007.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 23 päivänä heinäkuuta 2007.

Labels: 3
15
18